1906-ին «Երկրագործներու սրահ»ին մէջ կազմակերպուած համերգը, Լամուրէօ ընկերակցութեան հայ եւ ֆրանսացի երգիչներու մասնակցութեամբ, աննախընթաց արձագանգ գտաւ, ու երաժշտութեան նուիրուած թերթեր առաջին անգամ ըլլալով յօդուածներ հրատարակեցին՝ նուիրուած հայ երաժշտութեան։ Ասոր ծանօթացան ֆրանսացի երգահաններն ալ, որոնց մէջ կը գտնուէին Քամիյ Սէն‐Սանս, Կապրիէլ Ֆօրէ, Վենսան Տենտի, Քլօտ Տըպիւսի։ Վերջինը յայտարարած էր թէ եթէ Կոմիտաս միայն «Անտունի»ն յօրինած ըլլար, բաւական էր որ մեծ երգահան մը նկատուէր։